വാല്പ്പാറയില് കാട്ടാന വിളയാട്ടം കോയന്പത്തൂര് : വാല്പ്പാറയില് കാട്ടാനകള് തോട്ടം തൊഴിലാളികളുടെ വീടുകള് നശിപ്പിച്ചു. നല്ലമുടി എസ്റ്റേറ്റിലെ തൊഴിലാളികളായ രാജ, അസാം സ്വദേശികളായ ആറു പേര് എന്നിവരുടെ താമസസ്ഥലങ്ങളാണ് കാട്ടാനകള് തകര്ത്തത്. ബുധനാഴ്ച്ച അര്ധരാത്രിയില് വീടുകള്ക്കു സമീപം എത്തിയ മൂന്ന് ആനകള് തൊഴിലാളികളുടെ വീടുകള് തകര്ക്കുകയായിരുന്നു. ഇതില് കുട്ടികളെയുമെടുത്ത് വീടുകളിലുണ്ടായിരുന്നവര് ഇറങ്ങി ഓടിയതിനാല് ആളപായമുണ്ടായില്ല. ആക്രമണത്തില് പലരുടെയും വീടുകളിലെ ടിവി, കട്ടില്, അലമാര, പാത്രങ്ങള് തുടങ്ങിയ ഗൃഹോപകരണങ്ങള് നശിച്ചു. അതുപോലെ തായ്മൂടിയിലെ തോട്ടത്തിലും ഒറ്റയാന് നിലയുറപ്പിച്ചതിനാല് തോട്ടം തൊഴിലാളികളുടെ ജോലി മുടങ്ങി. തൊഴിലാളി അവിടേക്ക് പോകരുതെന്നും വനപാലകര് നിര്ദേശിച്ചു.